DEĊIŻJONI TAL-KUNSILL
tat-18 ta’ Lulju 2006
dwar linji gwida għall-politika dwar l-impjiegi ta’ l-Istati Membri
(2006/544/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 128 (2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Kumitat Ekonomiku u Soċjali Ewropew (2),
Wara li kkonsulta lill-Kumitat tar-Reġjuni,
Wara li kkunsidra l-opinjoni tal-Kumitat ta' l-Impjiegi (3),
Billi:
(1)
Ir-riforma ta’ l-Istrateġija ta’ Liżbona fl-2005 poġġiet l-enfasi fuq it-tkabbir u l-impjiegi. Il-Linji Gwida għall-Impjiegi (4) ta’ l-Istrateġija Ewropea ta’ l-Impjiegi u l-Linji Gwida Ġenerali għall-Politika Ekonomika (5) kienu adottati bħala pakkett integrat, li permezz tiegħu l-Istrateġija Ewropea għall-Impjiegi għandha r-rwol ewlieni fl-implimentazzjoni ta’ l-objettivi tas-suq ta’ l-impjiegi u x-xogħol ta’ l-Istrateġija ta’ Liżbona.
(2)
L-Unjoni Ewropea għandha timmobilizza r-riżorsi nazzjonali u Komunitarji kollha xierqa - inkluża l-politika ta' koeżjoni - fit-tliet dimensjonijiet ta' l-Istrateġija ta' Liżbona (ekonomiċi, soċjali u ambjentali) sabiex b'hekk tuża aħjar is-sinerġiji tagħhom f'kuntest ġenerali ta' żvilupp sostenibbli.
(3)
Il-Linji Gwida għall-Impjiegi u l-Linji Gwida Ġenerali għall-Politika Ekonomika għandhom ikunu riveduti għal kollox kull tliet snin biss, filwaqt li fis-snin intermedji sa l-2008 l-aġġornament tagħhom għandu jibqa' strettament limitat biex ikun żgurat il-grad ta' stabbiltà li huwa meħtieġ għal implimentazzjoni effettiva.
(4)
L-eżami tal-Programmi ta’ Riforma Nazzjonali ta’ l-Istati Membri li jinsab fir-Rapport Annwali tal-Progress tal-Kummissjoni u fir-Rapport Konġunt dwar l-Impjiegi juri li l-Istati Membri għandhom ikomplu jagħmlu kull sforz biex jindirizzaw l-oqsma ta' prijorità ta'
-
attrazzjoni u żamma ta' aktar nies fl-impjieg, żieda tal-forza tax-xogħol u modernizzar tas-sistemi ta' ħarsien soċjali,
-
titjib ta' l-adattabilità tal-ħaddiema u ta’ l-intrapriżi,
u
-
żieda fl-investiment fil-kapital uman permezz ta’ edukazzjoni u ħiliet aħjar.
(5)
Il-Kunsill Ewropew tat-23 u l-24 ta' Marzu 2006 enfasizza r-rwol ċentrali tal-politika dwar l-impjiegi fil-qafas ta' l-aġenda ta' Liżbona u l-ħtieġa li jiżdiedu l-opportunitajiet ta' l-impjieg għal kategoriji ta' prijorità, fi ħdan approċċ li jieħu kont taċ-ċiklu tal-ħajja. F' dan is-sens, huwa approva l-Patt Ewropew għall-Ugwaljanza bejn is-Sessi li għandu jkompli jgħolli l-profil ta' l-integrazzjoni tas-sessi u jagħti spinta sabiex jitjiebu l-perspettivi u l-opportunitajiet għan-nisa fuq skala wiesgħa.
(6)
It-tneħħija ta' l-ostakoli għall-mobilità tal-ħaddiema, kif stabbilita fit-Trattati, inklużi t-Trattati ta' Adeżjoni, għandha ssaħħaħ il-funzjonament tas-suq intern u ttejjeb il-potenzjal tiegħu għat-tkabbir u l-impjiegi.
(7)
Fid-dawl kemm ta' l-eżami tal-Kummissjoni tal-Programmi Nazzjonali ta' Riforma kif ukoll tal-konklużjonijiet tal-Kunsill Ewropew, l-attenzjoni issa għandha tkun fuq implimentazzjoni effettiva u f'waqtha, filwaqt li tingħata attenzjoni speċjali lill-miri kwantitattivi miftiehma kif stabbilit fil-Linji Gwida dwar l-Impjiegi 2005-2008, u skond il-konklużjonijiet tal-Kunsill Ewropew.
(8)
L-Istati Membri għandhom jikkunsidraw il-Linji Gwida dwar l-Impjiegi meta jipprogrammaw l-użu tagħhom tal-fondi Komunitarji, b'mod partikolari tal-Fond Soċjali Ewropew.
(9)
In vista tan-natura integrata tal-pakkett tal-linji gwida, l-Istati Membri għandhom jimplimentaw b’mod sħiħ il-Linji Gwida Ġenerali għall-Politika Ekonomika.
ADOTTA DIN ID-DEĊIŻJONI:
Artikolu 1
Il-linji gwida għall-politika dwar l-impjiegi ta’ l-Istati Membri kif stabbiliti fl-Anness tad-Deċiżjoni 2005/600/KE għandhom jibqgħu għall-2006 u għandhom jitqiesu mill-Istati Membri fil-politika tagħhom dwar l-impjiegi.
Artikolu 2
Din id-Deċiżjoni hi indirizzata lill-Istati Membri.
Magħmul fi Brussel, 18 ta’ Lulju 2006.